Ehdotus neuvoston direktiiviksi ETY:n jäsenvaltioiden velvollisuudesta ylläpitää raakaöljy- ja/tai öljytuotevarastojen vähimmäistasoa annetun direktiivin 68/414/ETY muuttamisesta /* KOM/98/0221 lopull. - CNS 98/0137 */



Virallinen lehti nro C 160 , 27/05/1998 s. 0018



Ehdotus neuvoston direktiiviksi ETY:n jäsenvaltioiden velvollisuudesta ylläpitää raakaöljy- ja/tai öljytuotevarastojen vähimmäistasoa annetun direktiivin 68/414/ETY muuttamisesta (98/C 160/09) (ETA:n kannalta merkityksellinen teksti) KOM(1998) 221 lopull. - 98/0137(CNS) (Komission esittämä 15 päivänä huhtikuuta 1998) EUROOPAN UNIONIN NEUVOSTO, joka ottaa huomioon Euroopan yhteisöjen perustamissopimuksen ja erityisesti sen 103 a artiklan 1 kohdan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että neuvoston 20 päivänä joulukuuta 1968 antamalla direktiivillä (1) asetettiin Euroopan talousyhteisön jäsenvaltioille velvoite ylläpitää raakaöljyn ja/tai öljytuotteiden vähimmäisvarastoja, tuontiraakaöljyllä ja -öljytuotteilla on edelleen tärkeä merkitys yhteisön energiahuollon kannalta; tilapäisetkin vaikeudet, jotka vähentävät näiden tuotteiden saantia tai nostavat huomattavasti niiden kansainvälisiä markkinahintoja, saattavat aiheuttaa vakavia häiriöitä yhteisön taloudellisessa toiminnassa; yhteisöllä on oltava valmiudet torjua tai ainakin vähentää vahingollisia vaikutuksia tällaisessa tapauksessa; on tarpeen saattaa direktiivi 68/414/ETY ajan tasalle siten, että se mukautetaan yhteisön sisämarkkinoita sekä öljymarkkinoilla tapahtunutta kehitystä vastaavaksi, neuvosto sääti 24 päivänä heinäkuuta 1973 annetussa direktiivissä 73/238/ETY (2) aiheellisista toimista, mukaan lukien öljyvarastojen käyttö, jotka toteutetaan siinä tapauksessa, että yhteisön raakaöljyn ja öljytuotteiden saannissa ilmenee vaikeuksia; jäsenvaltiot ovat sitoutuneet noudattamaan samankaltaisia velvoitteita kansainvälistä energiaohjelmaa koskevalla sopimuksella (3), öljyn saannin varmuutta on tärkeää parantaa, öljyvarastoja koskevat järjestelyt on toteutettava siten, että taataan sisämarkkinoiden kitkaton toiminta, tämän direktiivin säännöksillä ei vaikuteta yhteisön perustamissopimuksen täyteen soveltamiseen erityisesti sisämarkkinoiden ja kilpailun osalta, kun otetaan huomioon toissijaisuusperiaate sekä suhteellisuusperiaate, sellaisina kuin niistä määrätään perustamissopimuksen 3 b artiklassa, tavoite, jonka mukaan öljyn saannin varmuus on pidettävä yhteisössä korkealla tasolla käyttämällä luotettavia ja avoimia, jäsenvaltioiden yhteisvastuun periaatteelle rakentuvia järjestelmiä siten, että samalla noudatetaan sisämarkkinoita ja kilpailua koskevia sääntöjä, voidaan saavuttaa parhaiten yhteisön tasolla; tämä direktiivi on rajoitettu koskemaan kyseisen tavoitteen saavuttamisen edellyttämiä vähimmäisvaatimuksia eikä siinä ylitetä sitä, mikä on tarpeen tämän tavoitteen saavuttamiseksi, varastojen on oltava jäsenvaltioiden käytettävissä, jos öljyn saannissa ilmenee vaikeuksia; jäsenvaltioilla on oltava oikeudet ja mahdollisuudet määrätä varastojen käytöstä siten, että varastot saadaan nopeasti käyttöön niillä alueilla, joilla öljytoimituksia eniten tarvitaan, varastojen ylläpito on järjestettävä siten, että taataan varastojen saatavilla olo sekä kuluttajien mahdollisuudet käyttää niitä, varastojen ylläpitoa koskevien järjestelyjen olisi oltava avoimia ja niillä olisi taattava varastointivelvoitteesta aiheutuvan rasitteen oikeudenmukainen jakautuminen siten, että ketään ei syrjitä; sen vuoksi öljyvarastojen pitämisen kustannukset olisi yksilöitävä asianomaisille markkinoilla myytävien öljytuotteiden lopullisessa hinnassa, jäsenvaltiot voivat edellä tarkoitetun varastojen ylläpitämisen järjestämiseksi soveltaa järjestelmää, jossa erityinen varastoinnista vastaava elin tai laitos huolehtii kokonaan tai osittain varastointivelvoitteen mukaisten varastojen pitämisestä; öljynjalostajien ja muiden markkinatoimijoiden olisi pidettävä yllä mahdollisesti jäljelle jäävää osaa; valtion ja öljyteollisuuden yhteistyökumppanuus on olennaisen tärkeä, jotta varastojärjestelmät toimisivat tehokkaasti ja luotettavasti, laajamittainen kansallinen tuotanto edistää sinänsä saannin varmuutta; öljymarkkinoiden kehityksen perusteella on perusteltua laajentaa öljyvarastojen ylläpitämistä koskevaa enimmäispoikkeusta, joka myönnetään niille jäsenvaltioille, joilla on omaa öljyntuotantoa; on aiheellista säätää menettelytavoista, joita yhteisö ja jäsenvaltiot jo soveltavat kansainvälisten velvoitteidensa ja sopimustensa perusteella; öljyn kulutuksessa tapahtuneiden muutosten myötä kansainvälisen lentoliikenteen polttoaineista on tullut tärkeä osa tätä kulutusta; nämä polttoaineet ovat osa kotimaankulutusta, on tarpeen mukauttaa ja yksinkertaistaa öljyvarastoja koskevaa yhteisön tilastointi- ja ilmoitusmenettelyä, öljyvarastoja voidaan periaatteessa pitää missä tahansa yhteisön alueella, ja näin ollen on aiheellista helpottaa varastojen perustamista maan oman alueen ulkopuolelle; jokaisen jäsenvaltion hallituksen on voitava tehdä itse päätökset öljyvarastojen pitämisestä maan alueen ulkopuolella kunkin jäsenvaltion tarpeiden ja saannin varmuuteen liittyvien näkökohtien perusteella; muiden pidettäviksi annettujen varastojen osalta tarvitaan tarkempia sääntöjä, jotta voidaan taata niiden saatavuus ja käytettävyys saantivaikeuksien ilmetessä, on aiheellista kehittää varastojen hallinnollista valvontaa ja luoda tehokkaita järjestelmiä varastojen hallintaa ja tarkastamista varten; tällaisen hallinnan mahdollistamiseksi tarvitaan seuramusjärjestelmä, neuvoston 19 päivänä joulukuuta 1972 antamalla direktiivillä 72/425/ETY pidennettiin direktiivin 68/414/ETY 1 artiklan ensimmäisessä kohdassa mainittua viiteaikaa 65 päivästä 90 päivään sekä säädettiin tämän pidennyksen täytäntöönpanoa koskevista vaatimuksista; kyseisen direktiivin säännökset ovat tämän direktiivin myötä vanhentuneet; direktiivi 72/425/ETY on näin ollen kumottava, ja yhteisön varmuusvarastojen tilasta on aiheellista antaa säännöllisesti tietoja neuvostolle, ON ANTANUT TÄMÄN DIREKTIIVIN: 1 artikla Muutetaan direktiivi 68/414/ETY seuraavasti: 1. Korvataan 1 artikla seuraavasti: "1 artikla 1. Jäsenvaltioiden on annettava aiheelliset lait, asetukset tai hallinnolliset määräykset pitääkseen öljytuotteiden varastonsa Euroopan yhteisön alueella jatkuvasti vähintään edellisen kalenterivuoden 90 päivän keskimääräistä päivittäistä kotimaankulutusta vastaavalla tasolla jokaisen 2 artiklassa luetellun öljytuoteluokan osalta, jollei 7 artiklasta muuta johdu. 2. Se osa kotimaankulutusta, joka katetaan jäsenvaltion itse tuottamasta öljystä valmistetuilla johdannaisilla, voi vähentää enintään 25 prosenttia kyseisestä kulutuksesta." 2. Poistetaan 2 artikla. 3. Muutetaan 3 artikla 2 artiklaksi ja lisätään siihen kohta seuraavasti: "Merenkulkuun tarkoitettua polttoainetta ei lasketa mukaan kotimaankulutukseen. Kansainväliseen lentoliikenteeseen tarkoitettu polttoaine lasketaan mukaan kotimaankulutukseen." 4. Lisätään 3 artikla seuraavasti: "3 artikla 1. Edellä olevan 1 artiklan mukaisesti ylläpidettävien varastojen on oltava kokonaisuudessaan jäsenvaltioiden käytettävissä, jos öljyn saannissa ilmenee vaikeuksia. Jäsenvaltioiden on huolehdittava siitä, että niillä on tällaisessa tilanteessa lailliset oikeudet säädellä varastojen käyttöä. Jäsenvaltioiden on kaikkina muina aikoina huolehdittava siitä, että mainitut varastot ovat saatavilla ja käytettävissä; niiden on otettava käyttöön järjestelyt, joiden avulla on mahdollista yksilöidä varastoja, pitää niistä kirjaa sekä säädellä niitä. 2. Jäsenvaltioiden on huolehdittava siitä, että niiden varastointijärjestelyt ovat oikeudenmukaisia ja ketään syrjimättömiä. Edellä olevan 1 artiklan mukaisesta varastojen ylläpidosta aiheutuvat kustannukset on yksilöitävä avoimesti kyseisten öljytuotteiden lopullisessa hinnassa. Jos varastoja ylläpitävät ainoastaan kaupalliset yritykset, varastoinnista aiheutuvat kustannukset voivat olla viitteellisiä. 3. Jäsenvaltiot voivat 1 ja 2 kohdan vaatimusten täyttämiseksi käyttää varastointielintä tai -laitosta, joka vastaa varastojen pitämisestä kokonaan tai osittain. Kaksi tai useampia jäsenvaltioita voi käyttää yhteistä varastointielintä tai -laitosta. Tällöin ne ovat yhdessä vastuussa tästä direktiivistä johtuvien velvoitteiden noudattamisesta." 5. Korvataan 4 artikla seuraavasti: "4 artikla Jäsenvaltioiden on toimitettava komissiolle 5 ja 6 artiklan säännösten mukaisesti laadittu, kunkin kuukauden lopussa olemassa olevia varastoja koskeva tilastollinen yhteenveto, jossa ilmoitetaan, kuinka monen edellisen kalenterivuoden päivän keskimääräistä kulutusta varastot vastaavat. Tämä yhteenveto on toimitettava viimeistään ilmoituksen kohteena olevan kuukauden jälkeistä kuukautta seuraavan kuukauden 25 päivänä. Viitevuosi, jonka kulutuksen perusteella uusi varastointivelvoite lasketaan, on vaihdettava kunkin vuoden maaliskuun 31 päivänä. Tilastollisessa yhteenvedossa on ilmoitettava erikseen kerosiinityyppisen lentopetrolin varastot luokan II yhteydessä." 6. Korvataan artikla 5 seuraavasti: "5 artikla Edellä 1 artiklassa edellytettyjä varastoja voidaan ylläpitää raakaöljyn ja välituotteiden sekä lopputuotteiden muodossa. Edellä 4 artiklassa säädetyssä tilastollisessa yhteenvedossa lasketaan lopputuotteet niiden todellisen määrän mukaan; raakaöljy ja välituotteet lasketaan: - asianomaisen valtion jalostamoista edellisen kalenterivuoden aikana saatujen kunkin tuoteluokan suhteellisten määrien mukaan; tai - asianomaisessa valtiossa edellisen kalenterivuoden aikana valmistettujen varastointivelvoitteen alaisten tuotteiden kokonaismäärän ja kyseisen vuoden aikana käytetyn raakaöljyn kokonaismäärän välisen suhteen perusteella; edellä mainittu voi olla enintään 40 prosenttia ensimmäisen ja toisen tuoteluokan (bensiini ja kaasuöljyt) kokonaisvelvoitteen osalta ja enintään 50 prosenttia kolmannen tuoteluokan (polttoöljyt) kokonaisvelvoitteen osalta. Sekoitustuotteet, jotka on tarkoitettu 2 artiklassa tarkoitettujen tuotteiden valmistukseen, voivat korvata ne tuotteet, joita varten ne on tarkoitettu." 7. Muutetaan 6 artikla seuraavasti: a) Korvataan 1 kohta seuraavasti: "1. Laskettaessa 1 artiklassa säädettyä varaston vähimmäistasoa tilastolliseen yhteenvetoon sisällytetään ainoastaan artiklan 3 mukaisesti varastoitavat määrät." b) Korvataan 2 kohta seuraavasti: "2. Tämän direktiivin täytäntöön panemiseksi voidaan erityisten hallitusten välisten sopimusten perusteella muodostaa varastoja jonkin jäsenvaltion alueelle toisen jäsenvaltion alueelle sijoittuneiden yritysten lukuun. Tällaisissa tapauksissa jäsenvaltio, jonka alueella pidetään varastoja tällaisen sopimuksen perusteella, ei saa estää varastojen siirtoa toiseen jäsenvaltioon, jonka lukuun varastoja kyseisen sopimuksen perusteella pidetään; jäsenvaltion on valvottava näitä varastoja sopimuksessa määrättyjen menettelyjen mukaisesti, mutta se ei saa sisällyttää niitä tilastolliseen yhteenvetoonsa. Jäsenvaltio, jonka puolesta varastoja pidetään, voi sisällyttää varastot tilastolliseen yhteenvetoonsa. Kunkin jäsenvaltion on lähetettävä yhdessä 4 artiklassa tarkoitetun tilastollisen yhteenvedon kanssa komissiolle selvitys varastoista, joita sen alueella pidetään toisen jäsenvaltion lukuun, sekä varastoista, joita pidetään sen omaan lukuun toisen jäsenvaltion alueella. Selvityksessä on molemmissa tapauksissa annettava tiedot varastojen sijainnista sekä varastoiduista määristä ja tuoteluokista - tai raakaöljystä. Ensimmäisessä alakohdassa mainittujen sopimusten luonnokset on lähetettävä komissiolle, joka voi antaa huomautuksensa tiedoksi asianomaisille hallituksille. Sopimuksista on niiden tekemisen jälkeen ilmoitettava komissiolle, joka antaa ne tiedoksi muille jäsenvaltioille. Jäsenvaltion, joka päättää olla pitämättä varastoja toisessa jäsenvaltiossa edellä mainittujen sopimusten perusteella, on ilmoitettava komissiolle päätöksensä perustelut. Sopimusten on täytettävä seuraavat edellytykset: - niiden on liityttävä raakaöljyyn ja tämän direktiivin soveltamisalaan kuuluviin öljytuotteisiin, - niissä on määrättävä varastojen ylläpitoa koskevista ehdoista ja järjestelyistä siten, että tavoitteena on näiden varastojen hallinnan ja saatavilla olon turvaaminen, - niissä on eriteltävä käytettävät varastojen tarkastus- ja yksilöintimenettelyt, - ne on tehtävä periaatteessa rajoittamattomaksi ajaksi, - jos sopimuksessa on säädetty yksipuolisen irtisanomisen mahdollisuudesta, siinä on määrättävä, että irtisanominen ei saa tapahtua saannin häiriötilan aikana ja että komissiolle on kaikissa tapauksissa ilmoitettava irtisanomisesta ennakolta. Jos tällaisten sopimusten perusteella muodostettavat varastot eivät ole sen yrityksen tai elimen taikka laitoksen omistuksessa, joka on velvoitettu pitämään varastoja, vaan jokin toinen yritys tai elin taikka laitos pitää niitä sen puolesta, on noudatettava seuraavia vaatimuksia: - yrityksellä tai elimellä taikka laitoksella, jonka puolesta varastoja pidetään, on oltava sopimukseen perustuva oikeus saada nämä varastot haltuunsa niiden pitoaikana; asianomaisten osapuolten on sovittava menetelmistä, joilla määritetään tällaisen haltuunottamisen hinta, - varastojen pitoajan on oltava vähintään 90 päivää - varastojen sijaintipaikka sekä kyseisessä paikassa varastoitavat määrät ja tuoteluokat tai raakaöljy on ilmoitettava täsmällisesti." c) Korvataan 3 kohdan toinen alakohta seuraavasti: "Sen vuoksi erityisesti seuraavia ei sisällytetä tilastolliseen yhteenvetoon: kotimaan esiintymissä oleva raakaöljy: merenkulkuun tarkoitettu polttoaine; suorassa kauttakulussa olevat määrät, jotka eivät kuulu 2 kohdassa tarkoitettuihin varastoihin; putkistoissa, säiliöautoissa, säiliövaunuissa, vähittäismyyjien säiliöissä sekä pienkuluttajien hallussa olevat varastot. Tilastolliseen yhteenvetoon ei myöskään sisällytetä armeijan hallussa olevia eikä öljy-yhtiöiden armeijaa varten varaamia määriä." 8. Lisätään 6 a artikla seuraavasti: "6 a artikla Jäsenvaltioiden on annettava kaikki tarvittavat säännökset sekä toteutettava kaikki tarvittavat toimenpiteet varastojen hallinnan ja valvonnan varmistamiseksi. Niiden on otettava käyttöön järjestelmiä, joilla voidaan tarkastaa varastot tämän direktiivin säännösten mukaisesti." 9. Lisätään 6 b artikla seuraavasti: "6 b artikla Jäsenvaltioiden on määritettävä tämän direktiivin mukaisesti annettujen kansallisten säännösten rikkomisesta aiheutuvat seuraamukset sekä toteutettava toimenpiteet, joilla varmistetaan näiden säännösten täytäntöönpano. Seuraamusten on oltava tehokkaita, suhteutettuja ja varoittavia. Jäsenvaltioiden on ilmoitettava näistä säännöksistä komissiolle viimeistään 31 päivänä joulukuuta 1999 sekä kaikista niitä koskevista myöhemmistä muutoksista niin pian kuin mahdollista." 2 artikla Kumotaan direktiivi 72/425/ETY 31 päivästä joulukuuta 1999. 3 artikla 1. Jäsenvaltioiden on annettava ja julkaistava tämän direktiivin noudattamisen edellyttämät säännökset 31 päivään joulukuuta 1999 mennessä. Niiden on ilmoitettava tästä komissiolle viipymättä. Niiden on sovellettava näitä säännöksiä 1 päivästä tammikuuta 2000. 2. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 4 artikla Komissio antaa direktiivissä 68/414/ETY edellytetyllä tavalla säännöllisesti neuvostolle kertomuksen öljyvarastojen tilasta yhteisössä. Ensimmäinen kertomus annetaan neuvostolle toisena vuonna 3 artiklan 1 kohdassa säädetyn ajankohdan jälkeen. 5 artikla Tämä direktiivi on osoitettu kaikille jäsenvaltioille: (1) EYVL L 308, 23.12.1968, s. 14. Direktiivi sellaisena kuin se on viimeksi muutettuna direktiivillä 72/425/ETY(EYVL L 291, 28.12.1972, s. 154). (2) EYVL L 228, 16.8.1973, s. 1. (3) Sellaisena kuin se on viimeksi muutettuna 7 päivänä elokuuta 1992.